ועדת העבודה והרווחה, כנסת 24, פרוטוקול מספר 124, 2022-05-24 12:00

אלינה ברדץ' יאלוב: אני מתנצלת על העיכוב.

אלינה ברדץ' יאלוב: אני מתכבדת לפתוח את הדיון של ועדת העבודה והרווחה.

אלינה ברדץ' יאלוב: היום ה-24 במאי 2022, כ"ג באייר התשפ"ב, השעה 12:05.

אלינה ברדץ' יאלוב: אנחנו דנים בהצעת חוק הנכים (תגמולים ושיקום) (תיקון מס' 32) (הארכת תקופת הערעור על החלטת קצין התגמולים), התשפ"ב-2021.

אלינה ברדץ' יאלוב: החוק הוגש על-ידי קבוצת חברי כנסת, ואני מבקשת מחבר הכנסת מוסי רז להסביר על מה אנחנו דנים פה ולהציג את החוק.

מוסי רז: גברתי יושבת-הראש, ההצעה הזאת מאוד פשוטה.

מוסי רז: ראשית, אם אנחנו דנים על הנושא הזה, אני לא יכול שלא להזכיר שכשאת אומרת שהיום ה-24 במאי, שהיום זה 22 שנה ליציאה מלבנון, שהצילה כל-כך הרבה חיילים מלהגיע למצב הזה, של להיות נכי צה"ל.

מוסי רז: על כל פנים, בחוק הנכים (תגמולים ושיקום), המצב היום הוא שאפשרות הערעור על החלטה היא 30 יום וזה דבר בלתי סביר.

מוסי רז: קודם כול, הוא בלתי סביר מבחינת שוויוניות כי בחוק הביטוח הלאומי, כשזה קורה לך כאזרח, אז יש 60 יום אז למה להפלות את החיילים לרעה?

מוסי רז: שנית, אנחנו יודעים כמה זמן לוקח בארץ לקבוע תור לרפואת מומחים על-מנת לקבל אבחון.

מוסי רז: יש לי פה רשימה על כך וכך יום לזה וכך וכך יום לזה אבל אני מעדיף לא להלאות את הוועדה.

מוסי רז: החוק קיבל תמיכה, יש 61 חברי כנסת שחתמו עליו, יכול להיות שחלק מהם היום שרים, אני לא בטוח, לא זוכר כרגע, אולי שלושה מונו לשרים, עוד מעט נבדוק.

מוסי רז: אני חושב שכדאי שכמה שיותר מהר נתקן את העיוות הזה בספר החוקים.

מוסי רז: אני מקווה גם שאף אחד לעולם לא יצטרך להשתמש בחוק הזה ושלא יהיו עוד פצועים בצה"ל בשום צורה שהיא, ודאי לא יהיו נכים ולא יצטרכו לערער על שום החלטה שהיא אבל אנחנו יודעים שבמציאות יש גם דברים רעים שקורים, אז צריכים לתקן את העוול הקטן הזה שפותר בעיה לאנשים, פשוט מאוד.

אלינה ברדץ' יאלוב: קודם כול, אני מצטרפת לדבריך לגבי התקווה שלך שבאמת אף אחד לא יצטרך את התיקון ולא את החוק המקורי.

אלינה ברדץ' יאלוב: עכשיו אני רוצה לשאול את קצין התקציבים של ביטוח לאומי – ראשית, האם אתם מסכימים עם התיקון ולמה אתם מסכימים עם התיקון?

אלינה ברדץ' יאלוב: סליחה, אני שואלת את משרד הביטחון, אני מצטערת, אבל אני רוצה לשאול גם את ביטוח לאומי וגם את משרד הביטחון: מלכתחילה, למה זה היה 30 יום?

אלינה ברדץ' יאלוב: כי אם בחוק ביטוח לאומי יש לנו 60, למה מלכתחילה התחלנו עם 30?

גיא גלעד: אני ראש היחידה לתביעות וקביעת זכאות ביחידת קצין התגמולים, שעל ההחלטות שלה ניתן להגיש ערעור.

גיא גלעד: אני לא יודע מה הרציונל אז, החוק הזה הוא חוק מאוד ישן ואני גם לא יודע מה היה במקור בביטוח לאומי, האם מלכתחילה זה היה 60 ימים.

גיא גלעד: אפשר לבדוק ולהחזיר לך איזו שהיא תשובה בעניין אבל - -

אלינה ברדץ' יאלוב: לא, חשבתי שאולי היה שם איזה שהוא היגיון שכרגע לא קיים אבל בסדר.

גיא גלעד: מכול מקום, היום אנחנו חושבים שהתיקון הזה הוא ראוי, הוא נכון, אנחנו תומכים בו.

אלינה ברדץ' יאלוב: ביטוח לאומי, בבקשה.

שלומי מור: אצלנו הדברים טיפה יותר מורכבים כי ההחלטה אצלנו לגבי נפגע פעולות איבה מתחלקת לשני חלקים: חלק ראשון הוא ההכרה, ובאמת לעניין ההכרה שנעשית ברשות המאשרת במשרד הביטחון ישנם 60 ימים להגיש ערעור, כפי שמוצע כעת כאן.

שלומי מור: לאחר מכן, כשזה מאושר, זה עובר לביטוח הלאומי לייתר ההחלטות שמתקבלות על-ידי הפקידים ויש אפשרות להגיש ערעור לבית הדין לעבודה, ואז זה שישה חודשים.

שלומי מור: אבל זה לעניין עצם ההחלטות השוטפות, אם תרצי.

שלומי מור: לעניין עצם ההכרה זה 60 ימים.

שלומי מור: אני לא יודע באמת מה היה המקור בעבר אבל 60 ימים זה פרק הזמן שהיום אנחנו נוהגים על פיו אז ראוי שהדברים יהיו שווים בוודאי.

אלינה ברדץ' יאלוב: אז גם אתם מסכימים.

אלינה ברדץ' יאלוב: אני רואה פה את נציג משרד האוצר, האם אתה רוצה לדבר?

אלינה ברדץ' יאלוב: הוא בזום?

אלינה ברדץ' יאלוב: לא.

אלינה ברדץ' יאלוב: אז איפה הנציגים של משרד האוצר?

אלינה ברדץ' יאלוב: היו להם הערות?

אלינה ברדץ' יאלוב: הוועדה קיבלה הערות?

יעל סלנט: אני רק אגיד שמזכירות הוועדה פנתה למשרד האוצר כדי לברר אם יש עלות תקציבית להצעת החוק, ונמסר למזכירות הוועדה שאין עלות תקציבית להצעת החוק.

אלינה ברדץ' יאלוב: בסדר.

יעל סלנט: אני גם רוצה להשלים שהמצב היום בחוק הנכים (תגמולים ושיקום), שיש לנו 30 ימים של ערעור בוועדת הערעור על החלטת קצין תגמולים – חשוב לחדש את ההחלטה - - - של קצין התגמולים.

יעל סלנט: זה גם החלטת ההכרה שהם בוודאי מאסה גדולה מכלל ההחלטות אבל הן גם יכולות החלטות אחרות של קצין התגמולים, ואולי כדאי שתסברו את האוזן על איזה עוד החלטות מדובר, שזה בעצם כול החלטה של קצין תגמולים לפי החוק.

דורון נגרין: אני מהלשכה המשפטית במשרד הביטחון.

דורון נגרין: אז כמו שאמרת, רוב ההחלטות הן החלטות של עניין הכרה מהקשר הסיבתי בין הנכות לבין השירות אבל יש גם הכרות אחרות בעניין תגמולים.

דורון נגרין: זאת אומרת, אחרי שהנכה כבר מוכר, האם לאשר לו תגמול כזה או אחר לפי חוק הנכים.

דורון נגרין: אני רק אשלים שהתיקון הזה – דיברנו גם על השבה לחוק הביטוח הלאומי – לאחרונה גם תוקנו תקנות הנכים כדי ל - - - בערעור, שקבעו שבמקום 45 ימים ערעור על החלטה של ועדת ערעורים בבית המשפט המחוזי, המועד הוארך ל-60 ימים בהתאם לתיקון תקנות הדין האזרחי, אז יש פה הגמוניה לאורך החקיקה, וזה משהו שנכון וראוי.

יעל סלנט: אני רק אשלים שבמצב הנוכחי יש לנו 30 ימים, ואחרי זה ועדת הערעור יכולה לתת הארכה של עוד 30 ימים.

יעל סלנט: מה שמבוקש פה לתקן זה את התקופה הראשונה – במקום 30 ימים יהיה 60 ימים, ועדין לוועדת הערעור - - -

אלינה ברדץ' יאלוב: ה-30 ימים עדין נשארים.

מוסי רז: לא פוגעים בסמכות.

יעל סלנט: רק חשוב לציין שזה נשאר הארכה ל-60 יום של התקופה הראשונה.

יעל סלנט: מה שעוד רציתי להגיד זה שכמובן, גם השוטרים והסוהרים שחוק הנכים חל עליהם - -

גיא גלעד: לא רק עליהם אלא על עוד גופי ביטחון שהחוק חל עליהם.

יעל סלנט: נכון.

יעל סלנט: אז גם לגביהם כמובן שלוחות הזמנים האלה יהיו רלוונטיים.

יעל סלנט: וכמו שסיפר לנו שלומי לגבי נפגעי פעולות איבה – המנגנון הוא שונה, הוא נפרד, הוא בחוק נפגעי פעולות איבה.

אלינה ברדץ' יאלוב: אז על מי זה חל?

אלינה ברדץ' יאלוב: אני רוצה שזה יהיה בפרוטוקול.

יעל סלנט: על נכי צה"ל ועל כל מי שבאותו "סיר" של נכי צה"ל, שזה שוטרים, סוהרים - -

גיא גלעד: אנשי שב"כ, מוסד, משרד הביטחון.

אלינה ברדץ' יאלוב: מצוין.

אלינה ברדץ' יאלוב: חבר הכנסת רז, אני מברכת אותך על ההצעה הזאת.

אלינה ברדץ' יאלוב: אני רואה פה הסכמה של כול המשרדים וזה באמת משהו שהיה ראוי לעשות כנראה כבר מזמן, במיוחד כשיש מגמה שתיארתם לי אותה.

אלינה ברדץ' יאלוב: אז אני מברכת אותך על הצעת החוק הזאת ואנחנו כרגע נקריא את הנוסח.

יעל סלנט: "הצעת חוק הנכים (תגמולים ושיקום) (תיקון – הארכת תקופת הערעור על החלטת קצין התגמולים), התשפ"ב–2021 אלה תיקוני נוסח קטנים לעומת מה שיש בהצעת החוק הטרומית.

אלינה ברדץ' יאלוב: תודה.

אלינה ברדץ' יאלוב: אז אפשר להצביע.

אלינה ברדץ' יאלוב: מי בעד, מי נגד?

מוסי רז: אני לא חבר ועדה.

אלינה ברדץ' יאלוב: אתה לא חבר אז אתה לא יכול להצביע.

אלינה ברדץ' יאלוב: בעד – 1

אלינה ברדץ' יאלוב: נמנעים – אין

אלינה ברדץ' יאלוב: אני בעד, ומן הסתם אין נגד ואין נמנעים.

אלינה ברדץ' יאלוב: הצעת החוק אושרה, ואני שוב מברכת אותך, חבר הכנסת מוסי רז.

מוסי רז: תודה.

מוסי רז: הלוואי וכול הוועדות ייראו כך.

אלינה ברדץ' יאלוב: כשהדברים ברורים לגמרי אז...

אלינה ברדץ' יאלוב: תודה רבה לכלום.

אלינה ברדץ' יאלוב: ישיבה זו נעולה.